Räägi lastega!  Oluline on pereliikmete omavaheline infovahetus. Töö kaotusest on vaja pereliikmetel omavahel rääkida, sest kui juhtunut oma partneri eest saladuses hoida, on see üks suhte turvalisusele halvemini mõjuvaid asju. Kui töötuks jäämist varjatakse näiteks laste eest, võib see olukorra veel keerulisemaks muuta. Lapsed tajuvad suurenenud pinget. Kuigi see ei pruugi väljenduda vanemate jutus, on seda tunda nende kehakeelest, hääletoonist, ja see võib ka neis endis tekitada süütunnet. Mõlemad vanemad peaksid  võtma ühiselt aja, et rääkida lastele tekkinud olukorrast ja selgitama lastele vastavalt nende arengutasemele, mida tähendab muutunud olukord. Kõigil pereliikmetel olgu toimuvast üldine ja vanusele vastav pilt.  Võimalik, et perel tuleb omavahel kokku leppida uued perereeglid, kui senist elustiili pole enam võimalik jätkata. Kui kõigil pereliikmetel on tekkinud olukorrast ühine arusaam ja omavahel on lahti räägitud, milliseid muutusi see pere tarbimisharjumustes ja elukvaliteedis kaasa toob, saavad kõik  omalt poolt kaasa aidata ka sellele, et uue olukorraga kiiremini kohaneda. Uued perereeglid võivad tähendada seda, et lapsed saavad senisest vähem taskuraha ja pere ei saa enam ühiselt ette võtta asju, mis varem tundusid loomulikud - terve perega koos kinos, söömas, reisidel käimine. Võib-olla on vaja ühiselt luua uued reeglid ka selle kohta, kuidas sünnipäevi peetakse ja kui suure summa eest tehakse kingitusi sõpradele. Töötuks jäänud vanemale võib olla meeldivaks üllatuseks kogeda seda, et lapsed on väga  mõistvad ja vastutulelikud, kui neile on vaid olukorda selgitatud ja palutud hakkamasaamisel ka nende abi.